
Peste 1000 de candidați au promovat primele runde ale Concursului național 
organizat de ANFP

Agenția Națională a Funcționarilor Publici (ANFP) a publicat rapoartele finale ale Concursului național extins. Primele runde, desfăşurate în perioada februarie – aprilie 2024, au fost dedicate ocupării funcțiilor publice de execuție de grad profesional debutant și asistent și a funcțiilor publice de conducere de director și de director adjunct, din cadrul administraţiei publice centrale şi teritoriale. 
Concursul național extins vine în continuarea și completarea proiectului-pilot derulat în anul 2023 și are la bază principiile competiției, transparenței, competenței și egalității accesului la funcțiile publice pentru fiecare cetățean care îndeplinește condițiile legale. Prin intermediul concursului naţional, ANFP și-a propus să schimbe vechea metodă de recrutare în funcția publică, considerată de mulți drept lipsită de transparență și corectitudine. Astfel, ocuparea funcţiilor publice se face în două etape:
I. Etapa de recrutare, realizată prin Concurs național organizat de ANFP, care constă în 3 probe succesive: 
•	verificarea eligibilității candidaților; 
•	testarea preliminară; 
•	testarea avansată. 
II. Etapa de selecție, realizată prin concurs pe post organizat de fiecare autoritate sau instituție publică în care se află funcția publică vacantă.
Pentru organizarea concursului, ANFP a dezvoltat și implementat o platformă informatică de concurs, modernă, care permite candidaților să parcurgă întreaga etapă de recrutare, de la depunerea dosarelor până la susținerea probelor și depunerea contestațiilor, exclusiv pe calculator. 
La concursul național, s-au înscris 1174 de candidați la funcțiile publice de execuție de grad profesional debutant și 627 de candidați la funcțiile publice de execuție de grad profesional asistent. La finalul probelor de concurs, au fost declaraţi „admis” 668 de candidați la funcțiile publice de execuție de grad profesional debutant (85%) şi 294 de candidați pentru funcțiile publice de grad profesional asistent (88%). 
Pentru funcțiile publice de conducere de director și director adjunct, s-au înscris în competiție 152 de candidați, dintre care 44 au promovat Concursul național (55%). 
În urma promovării etapei de recrutare derulată prin Concurs național, candidații dobândesc dreptul de participare la etapa de selecție (concurs pe post) pentru o perioadă de maximum 3 ani de la data publicării raportului final al concursului național. Instituțiile și autoritățile publice vor demara procedura de organizare a etapei de selecție prin concurs pe post în termen de maximum 60 de zile calendaristice de la data publicării raportului final al Concursului național.
Candidații declarați „admis” vor fi notificați prin intermediul platformei informatice de concurs cu privire la organizarea concursurilor pe post.
Concursul național are la bază planul de recrutare, realizat de ANFP, în urma centralizării necesarului de resurse umane transmise de instituțiile și autoritățile publice centrale. Planul cuprinde 167 de funcţii publice vacante de grad profesional debutant, 130 de funcţii publice vacante de grad profesional asistent și 26 de funcții publice de conducere de director și director adjunct, care fac obiectul ocupării prin această nouă modalitate de recrutare.
Detalii despre Concursul național pot fi consultate în: 
· Portalul Concurs național: ANFP Portal concurs național (gov.ro)
· secțiunea dedicată Concursului, de pe website-ul ANFP: Concurs național extins - ANFP (gov.ro) 
Informații suplimentare pot fi obținute la adresa: concurs-national@anfp.gov.ro.
***
Concursul național extins este finanțat prin Planul Național de Redresare și Reziliență, Componenta C14. Buna Guvernanță, Reforma 3 – Management performant al resurselor umane în sectorul public, Jalonul 417 - Finalizarea anuală a cel puțin două concursuri naționale de recrutare a funcționarilor publici pentru cel puțin 3 categorii/ grade de funcții publice.

